Predkladacia správa

Zmluva medzi Slovenskou republikou a Poľskou republikou o spoločnej štátnej hranici podpísaná vo Varšave 6. júla 1995 (oznámenie Ministerstva zahraničných vecí Slovenskej republiky č. 69/1996 Z. z.) ustanovuje v čl. 6 povinnosť zmluvným stranám uzatvoriť osobitnú zmluvu o tých zmenách priebehu hraničnej čiary, ktoré nesúvisia s jej priebehom na hraničnom vodnom toku upraveným v jej článku 4. Z výsledkov prvého spoločného preskúšania priebehu spoločnej štátnej hranice upraveného v čl. 10 zmluvy, ktoré sa uskutočnilo v rokoch 1994 až 1998, vyplynula potreba zakotviť niektoré zmeny priebehu hraničnej čiary.  V súlade s článkom 6 zmluvy musia tak zmluvné strany urobiť osobitnou zmluvou.  So zmluvou medzi Slovenskou republikou a Poľskou republikou o zmenách priebehu štátnej hranice a schválení hraničnej dokumentácie vláda Slovenskej republiky vyslovila súhlas uznesením č. 94 z 31. januára 2001 a zmluva bola podpísaná 29. júla 2002 v Starej Ľubovni.

Na základe zmien priebehu hraničnej čiary každá zo zmluvných strán nadobúda územie aj prichádza o územie s celkovou rozlohou 2 969 m^2, pričom úbytok územia je v územnom obvode každej z dotknutých obcí vyrovnaný. Navrhované zmeny sa týkajú v Slovenskej republike územia obcí Vyšný Komárnik (okres Svidník), Červený Kláštor a Spišská Stará Ves (okres Kežmarok) a Skalité (okres Čadca); ich opis podrobne uvádza dôvodová správa a prílohy k zmluve (dokumentácia zmien priebehu štátnej hranice 1998).

Podľa čl. 3 ods. 2 Ústavy Slovenskej republiky sa hranice Slovenskej republiky môžu meniť len ústavným zákonom. Súhlas Národnej rady Slovenskej republiky so zmenami priebehu štátnej hranice vyjadrený formou ústavného zákona je tak nevyhnutnou vnútroštátnou podmienkou nadobudnutia platnosti zmluvy, t.j. musí predchádzať jej ratifikácii. Predloženým návrhom ústavného zákona sa táto požiadavka napĺňa.

Návrh ústavného zákona bol v novembri 2002 predmetom medzirezortného pripomienkového konania. Vyhodnotenie pripomienkového konania tvorí osobitnú časť materiálu.

Návrh ústavného zákona 14. januára 2003 prerokovala Legislatívna rada vlády Slovenskej republiky, ktorá s ním vyslovila súhlas bez pripomienok.

Návrh ústavného zákona sa predkladá bez rozporov.